83. ΑΠΟΦΑΣΗ ΥΠΟΥΡΓΩΝ ΕΘΝΙΚΗΣ ΟΙΚΟΝΟΜΙΑΣ ΚΑΙ ΟΙΚΟΝΟΜΙΚΩΝ Αριθ. 11047198/1830 της 6/9 Οκτ. 1989 (ΦΕΚ Β΄ 774) Καθορισμός μέσων απόδειξης της συνδρομής των προϋποθέσεων απαλλαγής από το φόρο μεταβίβασης ακινήτων, λόγω εισαγωγής συναλλάγματος. Έχοντας υπόψη: 1.Τις διατάξεις της περίπτ. θ΄ του άρθρ. 6 του Α.Ν. 1521/1950 ΦΕΚ Α΄ όπως προστέθηκε με τη διάταξη της παρ. 12 του άρθρ. 24 του Νόμ. 1828/1989 ΦΕΚ Α΄ 2. 2.Την απόφασή μας αριθ. 1003781/47/0013/ 18.1.1989 ΠΟΛ. 1008, αποφασίζουμε: Η υπηκοότητα του Έλληνα, ο οποίος ασκεί δική του επιχείρηση στην αλλοδαπή, αποδεικνύεται από το δελτίο ταυτότητάς του ή το ελληνικό διαβατήριό του ή από σχετική βεβαίωση του δήμου ή της κοινότητας, στα δημοτολόγια της οποίας είναι γραμμένος. Η άσκηση ίδιου επαγγέλματος, για μια τριετία, στην αλλοδαπή, αποδεικνύεται με την προσκόμιση βεβαίωσης της αρμόδιας για τη χορήγηση της άδειας άσκησης επαγγέλματος αλλοδαπής δημόσιας αρχής, θεωρημένης, για το γνήσιο της υπογραφής, από την πλησιέστερη προς τον τόπο άσκησης του επαγγέλματος ελληνική προξενική αρχή. 